

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

27.03.2025. sēdes lēmumu

(protokols Nr.3; 17.)

IEKŠĒJIE NOTEIKUMI

|  |  |  |
| --- | --- | --- |
| 2025. gada 27. martā |  | Nr.4/2025 |
|  |  |  |

**Ogres novada pašvaldībai piederošo**

**SIA “ĶILUPE” (reģistrācijas numurs: 40003399703)**

**kapitāla daļu pārdošanas noteikumi**

*Izdoti saskaņā ar*

*Publiskas personas kapitāla daļu un*

*kapitālsabiedrību pārvaldības likuma*

*141. panta pirmo daļu*

**I. Vispārīgais jautājums**

1. Šie noteikumi (turpmāk – Pārdošanas noteikumi) nosaka kārtību, kādā tiek veikta sabiedrībā ar ierobežotu atbildību (turpmāk – SIA) “ĶILUPE”, reģistrācijas numurs: 40003399703, (turpmāk – Kapitālsabiedrība) Ogres novada pašvaldībai piederošo kapitāla daļu pārdošana.

**II. Informācija par Kapitālsabiedrību**

1. Nosaukums: ĶILUPE.
2. Uzņēmējdarbības forma: sabiedrība ar ierobežotu atbildību.
3. Reģistrācijas numurs: 40003399703.
4. Reģistrācijas datums: 29.06.1998.
5. Reģistrācijas datums Komercreģistrā: 29.04.2004.
6. Juridiskā adrese: Preses iela 2, Ogre, Ogres novads, LV-5001.
7. Pamatkapitāls: 56 880,00 EUR (piecdesmit seši tūkstoši astoņi simti astoņdesmit *euro*). Pamatkapitāls sadalīts 80 (astoņdesmit) daļās (turpmāk – kapitāla daļas). Vienas kapitāla daļas nominālvērtība 711,00 EUR (septiņi simti vienpadsmit *euro*).
8. Dalībnieki:
   1. Ogres novada pašvaldība, reģistrācijas numurs **90000024455, adrese: Brīvības iela 33, Ogres, Ogres novads, LV-5001, daļa %: 31,25; daļu skaits: 25; kopsumma 17 775,00 EUR (septiņpadsmit tūkstoši septiņi simti septiņdesmit pieci *euro*);**
   2. Sabiedrība ar ierobežotu atbildību “ĶILUPE”, reģistrācijas numurs 40003399703, adrese: Preses iela 2, Ogre, Ogres novads, LV-5001, **daļa %: 58,75; daļu skaits: 47; kopsumma 33 417,00 EUR (trīsdesmit trīs tūkstoši četri simti septiņpadsmit *euro*);**
   3. Sabiedrība ar ierobežotu atbildību “Clean R”, reģistrācijas numurs 40003682818, adrese: Vietalvas iela 5, Rīga, LV-1009, **daļa %: 10; daļu skaits: 8; kopsumma 5 688,00 EUR (pieci tūkstoši seši simti astoņdesmit astoņi *euro*).**
9. Kapitālsabiedrības komercdarbības veidi:
   1. sanitārija un citi atkritumu apsaimniekošanas pakalpojumi (NACE klasifikatora kods – 39.00, Avots: lursoft.lv);
   2. nebīstamo atkritumu savākšana (NACE klasifikatora kods – 38.11. Avots: lursoft.lv);
   3. remediācijas un citi atkritumu apsaimniekošanas pakalpojumi (NACE klasifikatora kods – 39.00. Avots: lursoft.lv).
10. Kapitālsabiedrībai nav komercķīlas.
11. 2025. gada februāra 27. datumā nodokļu maksātājam "Sabiedrība ar ierobežotu atbildību "ĶILUPE" 40003399703" nav VID administrēto nodokļu (nodevu) parāda, kas kopsummā pārsniedz 150 *euro*.
12. 2025. gada februāra 27. datumā nodokļu maksātājam "Sabiedrība ar ierobežotu atbildību "Clean R" 40003682818" nav VID administrēto nodokļu (nodevu) parāda, kas kopsummā pārsniedz 150 *euro*.

**III. Kapitāla daļu pārdošanas nosacījumi**

1. Pārdošanas priekšmets ir Ogres novada pašvaldībai Kapitālsabiedrībā piederošās 25 (divdesmit piecas) kapitāla daļas jeb 31.25 % no Kapitālsabiedrības pamatkapitāla, kas ir apvienotas vienā kapitāla daļu paketē (turpmāk tekstā – Kapitāla daļu pakete), bet Kapitālsabiedrības dalībnieku pirmpirkuma tiesību izmantošanas gadījumā var tikt pārdotas atsevišķi saskaņā ar Noteikumu 19. punktā noteikto.
2. Kapitāla daļu paketes pārdošanas cena noteikta 701 562,50 EUR (setiņi simti viens tūkstotis pieci simti sešdesmit divi *euro* un piecdesmit centi) apmērā*.* Vienas kapitāla daļas cena ir 28 062,50 EUR (divdesmit astoņi tūkstoši sešdesmit divi *euro* un piecdesmit centi).
3. Maksājums par kapitāla daļu pirkumu veicams pilnā apmērā *euro,* ieskaitot to Ogres novada pašvaldības budžetā, maksājumu veicot uz Ogres novada pašvaldības kontu **Valsts kasē, konts Nr.LV25TREL9800890740210 (EUR).**

**IV. Kapitāla daļu paketes pārdošanas kārtība**

1. Kapitāla daļu pakete var tikt pārdota vienā vai divās kārtās.
2. Pirmajā kārtā Kapitāla daļu paketi piedāvā pirkt pirmpirkuma tiesīgajām personām šajos Pārdošanas noteikumos un Kapitālsabiedrības statūtos noteiktajā kārtībā.
3. Ja pirmpirkuma tiesības ir pieteikušies izmantot divi vai vairāki pirmpirkuma tiesīgās personas, tad Kapitāla daļu paketē ietilpstošās kapitāla daļas tiek pārdotas proporcionāli viņiem piederošo kapitāla daļu īpatsvaram Kapitālsabiedrības pamatkapitālā, bet ar nosacījumu, ka kopumā tiek pārdota visa Kapitāla daļu pakete, bet Kapitālsabiedrības darbiniekiem pārdodamās kapitāla daļas nedrīkst pārsniegt 20% no Kapitālsabiedrības pamatkapitāla.
4. Ja divi vai vairāki dalībnieki izlieto pirmpirkuma tiesības, bet pārdodamo daļu skaits nav pietiekams, lai tās sadalītu proporcionāli, starp šiem dalībniekiem rīko slēgtu izsoli uz atlikušajām daļām, kuras nevar proporcionāli sadalīt.
5. Ja pirmajā kārtā pirmpirkuma tiesīgās personas neizmanto savas tiesības vai neparaksta pirkuma līgumus par visām Kapitāla daļu paketē ietilpstošajām kapitāla daļām, Ogres novada pašvaldības mantas novērtēšanas un izsoles komisija (turpmāk – Komisija) pieņem lēmumu par Ogres novada pašvaldībai piederošās Kapitāla daļas paketes vai atlikušo Kapitāla daļu pārdošanu otrajā kārtā.
6. Kapitāla daļu pakete pārdošanā otrajā kārtā tiek pārdota atklātā mutiskā izsolē ar augšupejošu soli. Kapitāla daļu paketes izsoles sākumcena ir vienāda ar Pārdošanas noteikumu 15. punktā noteikto pārdošanas cenu.

**V. Pirmpirkuma tiesības kapitāla daļu pārdošanā**

1. Saskaņā ar Komerclikuma 189. panta pirmo daļu, pārējiem Kapitālsabiedrības dalībniekiem ir pirmpirkuma tiesības uz Ogres novada pašvaldībai piederošajām kapitāla daļām Kapitālsabiedrībā to atsavināšanas (pārdošanas) gadījumā.
2. Saskaņā ar Publisko personu kapitāla daļu un kapitālsabiedrību pārvaldības likuma 141. panta trešo daļu, Ogres novada pašvaldība piedāvā pirmpirkuma tiesīgajiem dalībniekiem nopirkt Ogres novada pašvaldībai piederošās kapitāla daļas Kapitālsabiedrībā tās statūtos un šajos Pārdošanas noteikumos paredzētajā kārtībā.
3. Kapitālsabiedrības dalībniekiem kopumā vai atsevišķi jāpiesakās uz visām Ogres novada pašvaldības pārdodamajām kapitāla daļām, pretējā gadījumā uzskatāms, ka tie atteikušies no pirmpirkuma tiesību izmantošanas.

**VI. Kapitāla daļu pirmās kārtas pārdošanas kārtība**

1. Ogres novada pašvaldība nedēļas laikā pēc Pārdošanas noteikumu apstiprināšanas publisko oficiālajā tīmekļvietnē [www.ogresnovads.lv](http://www.ogresnovads.lv) informāciju par Pārdošanas noteikumiem, kā arī ievieto oficiālajā izdevumā “Latvijas Vēstnesis” paziņojumu par to, kur var iepazīties ar Pārdošanas noteikumiem, kā arī minētajā termiņā nosūta Pārdošanas noteikumus Kapitālsabiedrības valdei.
2. Kapitālsabiedrības dalībniekiem ir tiesības izmantot savas pirmpirkuma tiesības viena mēneša laikā no dienas, kad Ogres novada pašvaldība ir nosūtījusi paziņojusi par kapitāla daļu pārdošanu Pārdošanas noteikumu 26. punktā noteiktajā kārtībā.
3. Kapitālsabiedrības dalībnieks rakstiskā veidā var atteikties no pirmpirkuma tiesību izmantošanas pirms noteiktā termiņa beigām, paziņojumu par to iesniedzot Ogres novada pašvaldībai Pārdošanas noteikumu 30. punktā noteiktajā kārtībā.
4. Par pirmpirkuma tiesību izmantošanu Kapitālsabiedrības dalībnieks Pārdošanas noteikumu 27. punktā noteiktajā termiņā un Pārdošanas noteikumu 30. punktā noteiktajā kārtībā paziņo Ogres novada pašvaldībai, iesniedzot šādu informāciju:
   1. fiziskajai personai – dalībnieka vārds, uzvārds, juridiskajai personai – nosaukums, reģistrācijas numurs;
   2. adrese un kontaktinformācija (tālrunis, elektroniskā pasta adrese);
   3. pircējam piederošo kapitāla daļu skaits Kapitālsabiedrībā un kapitāla daļu skaits, uz kurām tas piesaka pirmpirkuma tiesības;
   4. apliecinājumu, ka piekrīt izmantot pirmpirkuma tiesības;
   5. apliecinājumu, ka ir iepazinies ar Pārdošanas noteikumiem.
5. Pārdošanas noteikumu 27. punktā minēto paziņojumu Ogres novada pašvaldībai var iesniegt:
   1. klientu apkalpošanas centra darba laiks Brīvības ielā 33, Ogrē, 1. stāvā darba dienās (pirmdiena, trešdiena, ceturtdiena no 8.00-12.00, 13.00-17.00, otrdiena no 8.00-12.00, 13.00-18.00, piektdiena no 8.00-12.00, 13.00-16.00, sestdiena - slēgts, svētdiena - slēgts);
   2. nosūtot pa pastu uz adresi: Brīvības iela 33, Ogre, Ogres novads, LV-5001;
   3. elektroniska dokumenta veidā, kas parakstīts ar drošu elektronisko parakstu un satur laika zīmogu saskaņā ar normatīvajiem aktiem par elektronisko dokumentu noformēšanu, nosūtot uz elektroniskā pasta adresi: [ogredome@ogresnovads.lv](mailto:ogredome@ogresnovads.lv) vai izmantojot tiešsaistes formas, kas pieejamas Vienotajā valsts un pašvaldību portālā [www.latvija.lv](http://www.latvija.lv).
6. Divu nedēļu laikā no Pārdošanas noteikumu 27. punktā minētā pirmpirkuma tiesību izmantošanas termiņa beigām Komisija:
   1. ar savu lēmumu apstiprina pircēju sarakstu un to nosūta Kapitālsabiedrības valdei trīs darbdienu laikā no Komisijas lēmuma spēkā stāšanās dienas;
   2. apstiprinātajiem pircējiem rakstiskā veidā nosūta uzaicinājumu slēgt pirkuma līgumu, uzaicinājumam pievienojot pirkuma līgumu.
7. Kapitālsabiedrības dalībniekam, kurš saskaņā ar Pārdošanas noteikumu 31.2. apakšpunktu ir uzaicināts slēgt pirkuma līgumu:
   1. divdesmit dienu laikā jāveic samaksa Pārdošanas noteikumu 16. punktā noteiktajā kārtībā, Ogres novada pašvaldībai iesniedzot maksājumu apliecinošu dokumentu;
   2. desmit darbdienu laikā pēc maksājuma veikšanas jāparaksta pirkuma līgums.
8. Ja Kapitālsabiedrības dalībnieks, kurš saskaņā ar Pārdošanas noteikumu 31.2. apakšpunktu ir uzaicināts slēgt pirkuma līgumu, rakstiskā veidā atsakās to slēgt, neveic samaksu par kapitāla daļu pirkumu, nesniedz atbildi vai neparaksta pirkuma līgumu Pārdošanas noteikumu 32. punktā noteiktajā termiņā, tiek uzskatīts, ka viņš atteicies no tiesībām nopirkt Ogres novada pašvaldībai piederošās kapitāla daļas vai kapitāla daļu paketi Kapitālsabiedrībā.
9. Kapitāla daļu pirkuma līgumi stājas spēkā ar to brīdi, kad ir noslēgti līgumi par visu Kapitāla daļu paketē ietilpstošo kapitāla daļu pirkšanu.
10. Kapitāla daļu paketes pārdošanas pirmā kārta beidzas ar kapitāla daļu pirkuma līgumu noslēgšanu par visu Kapitāla daļu paketē ietilpstošo kapitāla daļu pirkšanu vai ar Komisijas lēmuma par kapitāla daļu pārdošanas otrās kārtas (izsoles) uzsākšanu spēka stāšanos.

**VII. Kapitāla daļu pārdošanas otrās kārtas kārtība**

1. Vienas nedēļas laikā pēc Pārdošanas noteikumu 35. punktā noteiktā Komisijas lēmuma spēkā stāšanās dienas Ogres novada pašvaldība publicē savā oficiālajā tīmekļvietnē [www.ogresnovads.lv](http://www.ogresnovads.lv) informāciju par Kapitāla daļu paketes pārdošanu izsoles kārtībā un pārdošanas noteikumiem, kā arī ievieto oficiālajā izdevumā “Latvijas Vēstnesis” paziņojumu par to, kur var iepazīties ar Pārdošanas noteikumiem, kā arī nosūta informāciju par Kapitāla daļu paketes pārdošanu izsoles kārtībā Kapitālsabiedrības valdei.
2. Paziņojumā norāda:
   1. vietu un laiku, kurā jebkurš interesents var iepazīties ar Pārdošanas noteikumiem;
   2. pārdodamo kapitāla daļu skaitu, nominālvērtību, to īpatsvaru Kapitālsabiedrības pamatkapitālā;
   3. Kapitāla daļu paketes cenu un maksāšanas līdzekli;
   4. termiņu, kurā jāiesniedz rakstisks pieteikums pirkt Kapitāla daļu paketi;
   5. Kapitāla daļu paketes izsoles vietu un laiku.
3. Jebkuram interesentam, kurš vēlas pirkt Kapitāla daļu paketi, Pārdošanas noteikumu 30. punktā minētajā kārtībā rakstiskā veidā jāiesniedz Ogres novada pašvaldībai šo Pārdošanas noteikumu 41. punktā minētie dokumenti. Interesentam pirms pieteikuma pirkt Kapitāla daļu paketi iesniegšanas un Kapitāla daļu paketes izsoles dienas ir pienākums iepazīties ar Kapitālsabiedrību, tās finansiālo stāvokli un izpētīt riska faktorus.
4. Interesentam, pirms pieteikuma par Kapitāla daļu paketes pirkšanu iesniegšanas Ogres novada pašvaldībā, Pirkšanas noteikumu 16. punktā minētajā kontā ir jāiemaksā:
   1. drošības nauda 20% apmērā no Kapitāla daļu paketes cenas, kas veido 140 312,50 EUR (viens simts četrdesmit tūkstoši trīs simti divpadsmit *euro* un piecdesmit centi). Drošības nauda ir pirmā iemaksa par Kapitāla daļu paketi;
   2. izsoles dalības maksa 50,00 EUR (piecdesmit *euro*) apmērā.
5. Drošības naudai un izsoles dalības maksai jābūt ieskaitītai Pārdošanas noteikumu 16. punktā minētajā kontā ne vēlāk kā vienu darbdienu pirms izsoles dienas.
6. Kapitāla daļu paketes pirkšanai izsoles kārtā iesniedzamie dokumenti:
   1. juridiskām personām:
      1. rakstisks apliecinājums pirkt Kapitāla daļu paketi saskaņā ar šiem Pārdošanas noteikumiem;
      2. revidenta atzinumus par personas maksātspēju;
      3. statūtu (aktuālās redakcijas) apliecināta kopija gadījumā, ja statūti nav pieejami Latvijas Republikas Uzņēmumu reģistrā;
      4. pilnvara pārstāvēt juridisko personu Kapitāla daļu paketes pirkšanā, kurā norādīts konkrētais pilnvarojuma apjoms, ja šo juridisko personu nepārstāv personas, kas norādītas [www.lursoft.lv](http://www.lursoft.lv) izziņā (rezidentiem) vai ja persona pati nepiedalās pirkšanas procesā (nerezidentiem);
      5. juridiskās personas statūtos (vai citos reglamentējošos dokumentos) paredzētās institūcijas lēmums par piedalīšanos Kapitāla daļu paketes pirkšanā;
   2. fiziskajām personām:
      1. rakstisks apliecinājums pirkt Kapitāla daļu paketi saskaņā ar šiem Pārdošanas noteikumiem;
      2. notariāli apliecināta pilnvara pārstāvēt fizisko personu Kapitāla daļu paketes pirkšanā, ja pati fiziskā persona nepiedalās pirkšanas procesā, norādot kādām konkrēti darbībām šī persona tiek pilnvarota;
   3. Pārdošanas noteikumu 39. punktā minēto maksājumu apliecinoši dokumenti;
   4. citu dokumenti, ko interesents uzskata par nepieciešamiem iesniegt Ogres novada pašvaldībai saistībā ar Kapitāla daļu paketes pirkšanu.
7. Dokumentiem, kas tiek iesniegti Ogres novada pašvaldībā saskaņā ar Pārdošanas noteikumu 41.1.1., 41.1.4., 41.2.1. un 41.2.2. apakšpunktu, jābūt oriģināliem, citiem Pārdošanas noteikumu 41. punktā minētajiem dokumentiem var iesniegt oriģinālus vai to atvasinājumus.
8. Visiem dokumentiem, ko iesniedz juridiskā persona, jābūt to personu parakstītiem, kas ir pilnvaroti to darīt saskaņā ar statūtiem, līgumiem, normatīviem aktiem vai pilnvaru. Pilnvarā jābūt norādītam, kādām konkrēti darbībām šī persona tiek pilnvarota.
9. Visiem dokumentiem, ko iesniedz fiziskā persona, jābūt šīs fiziskās personas vai viņas pilnvarotās personas parakstītiem. Pilnvarā jābūt norādītam, kādām konkrēti darbībām šī persona tiek pilnvarota.
10. Visiem dokumentiem, kas tiek iesniegti Ogres novada pašvaldībā, jābūt noformētiem tā, lai tiem būtu juridisks spēks saskaņā ar Dokumentu juridiskā spēka likumu un Ministru kabineta 2018. gada 7. septembra noteikumiem Nr. 558 “Dokumentu izstrādāšanas un noformēšanas kārtība”. Personas ir atbildīgas par iesniegtajos dokumentos uzrādīto ziņu (t.sk. adrese, tālruņa numurs, e-pasta adrese u.tml.) patiesumu, iesniegtajiem dokumentiem un to apjomu, un Ogres novada pašvaldība neatbild par sekām, ja atklājas, ka uzrādītās ziņas bijušas nepatiesas vai dokumenti nepienācīgi sagatavoti un noformēti. Ogres novada pašvaldībā iesniegtie dokumenti personām atpakaļ netiek izsniegti.
11. Par Kapitāla daļu paketes izsoles pretendentu un pircēju var būt persona:
    1. kura Pārdošanas noteikumu noteiktajā kārtībā un termiņos iesniegusi dokumentus;
    2. kuru Komisija ar lēmumu ir atzinusi par pretendentu Kapitāla daļu paketes izsolei (turpmāk tekstā – Pretendents) vai Kapitāla daļu paketes pircēju (gadījumā, ja saņemts tikai viens Kapitāla daļu paketes pirkšanas apliecinājums).
12. Komisijas šo noteikumu 46.2. apakšpunktā minēto lēmumu pieņem septiņu darbdienu laikā no pieteikumu iesniegšanas termiņa pēdējās dienas.
13. Ja Kapitāla daļu pakete tiek pārdota atkārtoti, par Pretendentu nevar būt persona, kura jau agrāk ir bijusi apstiprināta par šīs Kapitāla daļu paketes pircēju un nav izpildījusi pārdošanas noteikumu prasības vai Pretendents, kurš atteicies parakstīt Kapitāla daļu paketes izsoles protokolu.
14. Interesentam, kurš iesniedzis rakstisku pieteikumu par Kapitāla daļu paketes pirkšanu, bet netiek atzīts par Pretendentu, drošības nauda un izsoles dalības maksa tiek atmaksāta desmit darbdienu laikā pēc Komisijas lēmuma par Pretendentu saraksta apstiprināšanu izsolei spēkā stāšanās dienas. Šajā gadījumā Komisija interesentam nosūta paziņojumu (motivētu atteikumu) par atteikumu interesentu apstiprināt par izsoles Pretendentu.
15. Kapitāla daļu paketes pircēja noteikšanai Komisija rīko atklātu mutisku izsoli ar augšupejošu soli saskaņā ar Pārdošanas noteikumiem.
16. Komisija katram Pretendentam izsniedz pret parakstu izsoles dalībnieka reģistrācijas apliecību. Pretendentam dalībnieka reģistrācijas apliecība jāsaņem Ogres novada pašvaldībā darbdienās, darba laikā, ne ātrāk kā otrajā dienā pēc Pārdošanas noteikumu 46.2. apakšpunktā minētā lēmuma spēkā stāšanās un ne vēlāk kā vienu stundu pirms izsoles sākuma.
17. Izsoles solis noteikts 50,00 EUR (piecdesmit *euro*).
18. Izsoles uzvarētājam divdesmit dienu laikā pēc izsoles (neskaitot izsoles dienu) jāsamaksā starpība starp izsolē nosolīto Kapitāla daļu paketes cenu un Kapitāla daļu paketes izsoles drošības naudu.
19. Nosolītā naudas summa jāiemaksā Pārdošanas noteikumu 16. punktā minētajā kārtībā ar atzīmi “SIA “ĶILUPE”, reģ.nr .40003399703, Kapitāla daļu paketes pirkuma maksa”.
20. Pārdošanas noteikumu 39.1. apakšpunktā minētā drošības nauda izsoles dalībniekam, kurš netiek atzīts par izsoles uzvarētāju, tiek atmaksāta desmit darbdienu laikā pēc izsoles norises dienas.
21. Trīs darbdienu laikā pēc lēmuma par izsoles rezultātu apstiprināšanu spēkā stāšanās Komisija rakstiski uzaicina izsoles uzvarētāju veikt izsolē nosolītās maksas samaksu un noslēgt Kapitāla daļu paketes pirkuma līgumu.
22. Ja pieteikumu Kapitāla daļu paketes pirkšanai iesniegusi tikai viena persona, kura atbilst Pārdošanas noteikumu nosacījumiem un tikusi atzīta par Kapitāla daļu paketes pircēju, trīs darbdienu laikā no Pārdošanas noteikumu 46.2. apakšpunktā minētā Komisijas lēmuma spēkā stāšanās dienas tai tiek nosūtīts rakstisks uzaicinājums noslēgt Kapitāla daļu paketes pirkuma līgumu. Persona vienlaikus tiek uzaicināta veikt pilnu samaksu par Kapitāla daļu paketi, iemaksājot nepieciešamo naudas summu Pārdošanas noteikumu 16. punktā minētajā norēķinu kontā līdz pirkuma līguma parakstīšanas dienai.
23. Izsoles uzvarētājam, kurš uzaicināts slēgt līgumu, līgums jāparaksta desmit darbdienu laikā no izsoles dienas (neskaitot izsoles dienu) un pilnas izsolē nosolītās naudas summas samaksas dienas.
24. Ja izsoles uzvarētājs, kurš uzaicināts noslēgt līgumu, rakstveidā atsakās to slēgt, nedod atbildi, neparaksta līgumu noteiktajā termiņā, neiemaksā izsolē nosolīto naudas summu, tiek uzskatīts, ka viņš atteicies no līguma slēgšanas un iemaksātā drošības nauda tam netiek atmaksāta.
25. Ja neviens interesents noteiktajā termiņā nav pieteicies pirkt Kapitāla daļu paketi, Ogres novada pašvaldības dome atjauno interesentu pieteikšanās termiņu, nepieciešamības gadījumā izdara grozījumus šajos Pārdošanas noteikumos un veic Kapitāla daļu paketes pārdošanas cenas korekcijas, ja kapitāla daļas neizdodas pārdot atbilstoši sākotnējai vērtībai.

**VIII. Īpašumtiesību iegūšana. Atpakaļpirkuma tiesības. Tiesības. Pircēja atbildība. Strīdu izskatīšanas kārtība.**

1. Īpašuma tiesības uz Ogres novada pašvaldībai piederošajām kapitāla daļām Kapitālsabiedrībā pircējs iegūst ar brīdi, kad ir noslēgts pirkuma līgums.
2. Viena mēneša laikā pēc Kapitāla daļu paketes (kapitāla daļu) pirkuma līguma noslēgšanas un spēkā stāšanās pircējam jāiesniedz Kapitālsabiedrības valdei pirkuma līgums un paziņojums par viņa ierakstīšanu dalībnieku reģistrā, lai valde saskaņā ar Komerclikuma 187.1 panta noteikumiem izdarītu izmaiņas dalībnieku reģistra ierakstos un paziņotu par to komercreģistra iestādei.
3. Ogres novada pašvaldība nekavējoties, bet ne vēlāk kā piecu darbdienu laikā no paziņojuma saņemšanas dienas Komerclikumā noteiktajā kārtībā paraksta tai iesniegto dalībnieku reģistra nodalījumu.
4. Ogres novada pašvaldībai atpakaļpirkuma tiesības netiek noteiktas.
5. Ogres novada pašvaldība pilnībā atsakās no atsavinātāja atbildības pienākuma saskaņā ar Civillikuma 1603. panta 5. punktu, 1615. pantu un 1617. pantu, un pircēja pienākums, parakstot Kapitāla daļu paketes (kapitāla daļu) pirkuma līgumu, ir pašam uzņemties visus riskus, t.sk. attiesājuma risku. Pircējs, noslēdzot Kapitāla daļu paketes (kapitāla daļu) pirkuma līgumu, atsakās no tiesībām prasīt atsavinātāja atbildību no Ogres novada pašvaldības vai tās tiesību un saistību pārņēmējiem šī līguma sakarā.
6. Jebkurš strīds, nesaskaņa vai prasība, kas izriet no noslēgtā pirkuma līguma, kas skar to vai tā pārkāpšanu, izbeigšanu vai spēkā neesamību, tiks izšķirts Latvijas Republikas tiesās saskaņā ar Latvijas Republikā spēkā esošajiem tiesību aktiem.

Domes priekšsēdētājs E. Helmanis